**Rámcová kúpna zmluva č. ......../....................../......................**

uzatvorená podľa § 409 zákona č. 513/1991 Zb. Obchodného zákonníka

## Zmluvné strany:

## Názov/obchodné meno:

Sídlo:

Štatutárny orgán:

IČO:

DIČ:

Bankové spojenie:

Číslo účtu / IBAN:

(ďalej aj ako „**Predávajúci**“)

# a

## Názov/obchodné meno:

Sídlo:

Štatutárny orgán:

IČO:

DIČ:

Zápis v registri:

Bankové spojenie:

Číslo účtu / IBAN:

(ďalej aj ako „**Kupujúci**“)

(ďalej spoločne aj ako „**Zmluvné strany**“)

**SA DOHODLI NA uzatvorení tejto rámcovej kúpnej zmluvy za nasledovných podmienok:**

**1 Definície a výkladové pravidlá**

**1.1 Definície**

Nasledujúce slová/slovné spojenia uvedené kdekoľvek v Zmluve s veľkým začiatočným písmenom majú v Zmluve v akomkoľvek gramatickom tvare a v singulári aj v pluráli nasledovný význam:

**Dodací list** - listina potvrdzujúca odovzdanie a prebranie Tovaru objednaného v zmysle Zmluvy v súlade s Objednávkou uplatnenou Kupujúcim.

**GDPR** - Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov).

**Korešpondencia** - akékoľvek oznámenia, žiadosti, požiadavky, návrhy, reklamácie, uplatnenia, súhlas/nesúhlas, schválenie/odmietnutie schválenia alebo akákoľvek iná komunikácia predpokladaná, vyžadovaná alebo povolená Zmluvou.

**Maximálna cena** – zmluvne dohodnutá najvyššia prípustná suma úhrnných úhrad kúpnej ceny vrátane DPH za všetok Tovar dodaný Predávajúcim Kupujúcemu na základe Objednávok podľa tejto Zmluvy počas trvania Zmluvy.

**Nariadenia** – akékoľvek Nariadenie Európskeho parlamentu a Rady regulujúce ktorýkoľvek aspekt výroby, spracovania a distribúcie potravín dotknutý touto Zmluvou, najmä, nie však výlučne, Nariadenie (ES) č. 178/2002 Európskeho parlamentu a Rady z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín a Nariadenie Európskeho parlamentu a Rady (ES) č. 852/2004 z 29. apríla 2004 o hygiene potravín, alebo akýkoľvek právny akt vydaný na základe ktoréhokoľvek takéhoto Nariadenia alebo s ním súvisiaci.

**Občiansky zákonník** - zákon č. 40/1964 Zb. Občiansky zákonník v znení neskorších predpisov.

**Obchodný zákonník** – zákon č. 513/1991 Zb. Obchodný zákonník v znení neskorších predpisov.

**Objednávka** – písomná požiadavka Kupujúceho na dodanie Tovaru s náležitosťami podľa bodu 3.3 Zmluvy

**Tovar** – mlieko a mliečne výrobky špecifikované v Prílohe č. 1 Zmluvy.

**Vyhlášky** –vyhláška Ministerstva pôdohospodárstva a rozvoja vidieka Slovenskej republiky č. 343/2016 Z. z. o niektorých výrobkoch z mlieka, vyhláška Ministerstva pôdohospodárstva a rozvoja vidieka Slovenskej republiky č. 179/2016 Z. z. o požiadavkách na zahustené mlieko a sušené mlieko a vyhláška Ministerstva pôdohospodárstva a rozvoja vidieka Slovenskej republiky č. 180/2016 Z. z. o potravinárskych kazeínoch a potravinárskych kazeinátoch**.**

**Zákon o DPH** – zákon č. 222/2004 Z. z. o dani z pridanej hodnoty v znení neskorších predpisov.

**Zákon o odpadoch** – zákon č. 79/2015 Z. z. o odpadoch a o zmene a doplnení niektorých zákonov.

**Zákon OOÚ** – zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.

**Zákon o potravinách** - zákon č. 152/1995 Z. z. o potravinách v znení neskorších predpisov.

**Zákon o RPVS** – zákon č. 315/2016 Z. z. o registri partnerov verejného sektora a o zmene a doplnení niektorých zákonov.

**Zákon o slobode informácií** – zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií).

**Zákon o sociálnej ekonomike a sociálnych podnikoch** – zákon č. 112/2018 Z. z. o sociálnej ekonomike a sociálnych podnikoch a o zmene a doplnení niektorých zákonov.

**Zákon o účtovníctve** – zákon č. 431/2002 Z. z. o účtovníctve v znení neskorších predpisov.

**Zákon o VO** - zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**Zmluva** – táto rámcová kúpna zmluva.

**2 ÚČEL A PREDMET ZMLUVY**

2.1 Účelom Zmluvy je vymedzenie rámcových podmienok kúpy a predaja Tovaru - **Jogurtov**, ktorá sa bude realizovať na základe Objednávok.

2.2 Predmetom Zmluvy je záväzok Predávajúceho dodávať Kupujúcemu Tovar na základe Objednávok Kupujúceho v požadovanom druhu, množstve a v kvalite, za čo sa mu Kupujúci zaväzuje uhrádzať Kúpnu cenu podľa bodu 7 Zmluvy.

2.3 Zmluva sa uzatvára ako výsledok verejného obstarávania vyhláseného prostredníctvom výzvy v súlade s § 58 až 61 Zákona o VO v rámci zriadeného dynamického nákupného systému s názvom: Dodávanie čerstvých potravín najvyššej akosti s uplatnením sociálneho aspektu. Predávajúci je registrovaným integračným sociálnym podnikom v zmysle Zákona o sociálnej ekonomike a sociálnych podnikoch.

**3 OBJEDNÁVKY**

**3.1 Čas uplatňovania Objednávok**

Kupujúci je oprávnený zaslať Predávajúcemu Objednávku na adresu elektronickej pošty: ....@ .....v akýkoľvek pracovný deň do 15.00 hod. daného dňa.

**3.2 Potvrdenie Objednávok**

(a) Predávajúci sa zaväzuje doručenie Objednávky bezodkladne potvrdiť vo forme zaslania potvrdzujúceho e-mailu na adresu elektronickej pošty: ....@ .....

(b) Ak Predávajúci nebude schopný dodať objednaný Tovar v požadovanom termíne dodania Tovaru podľa Objednávky, je túto skutočnosť povinný Kupujúcemu bezodkladne písomne oznámiť. Predávajúci v takom prípade Kupujúcemu navrhne náhradný termín dodania objednaného Tovaru.

(c) Ak Predávajúci nebude schopný dodať objednaný Tovar v objednávanom množstve a/alebo druhu, je túto skutočnosť povinný Kupujúcemu bezodkladne písomne oznámiť na adresu elektronickej pošty podľa bodu (a) vyššie. Predávajúci v takom prípade Kupujúcemu navrhne dodanie náhradného Tovaru.

(d) Kupujúci je povinný sa k návrhu Predávajúceho na dodanie Tovaru v náhradnom termíne dodania podľa bodu 3.2 b) a/alebo na dodanie náhradného Tovaru podľa bodu 3.2 c) bezodkladne vyjadriť oznámením formou elektronickej pošty, či dodanie Tovaru v náhradnom termíne a/alebo dodanie náhradného Tovaru akceptuje alebo neakceptuje. Ak Kupujúci vo vyjadrení akceptuje dodanie Tovaru v náhradnom Termíne a/alebo dodanie náhradného Tovaru, považuje sa takáto akceptácia za zmenu uplatnenej Objednávky; takáto zmena je pre obe Zmluvné strany záväzná.

(e) Ak sa Kupujúci vyjadrí tak, že dodanie Tovaru v náhradnom termíne dodania podľa bodu 3.2 b) a/alebo dodanie náhradného Tovaru podľa bodu 3.2 c) neakceptuje, považuje sa takéto neakceptovanie za zrušenie Objednávky.

**3.3 Obsah Objednávky**

(a) Objednávku bude Kupujúci uplatňovať tak, že v nej uvedie aspoň tieto údaje:

1. číslo tejto Zmluvy;
2. označenie „Objednávka“;
3. označenie Predávajúceho jeho identifikačnými údajmi;
4. označenie Kupujúceho jeho identifikačnými údajmi;
5. objednávaný druh Tovaru;
6. forma uchovania objednaného Tovaru (čerstvé, chladené, mrazené, a pod.)
7. objednávané množstvo jednotlivých objednaných druhov Tovaru;
8. požadovaný termín a čas dodania objednaného Tovaru.

(b) Vzor Objednávky tvorí Prílohu č. 3 tejto Zmluvy. Zmluvné strany nie sú viazané uplatňovaním Objednávky podľa tohto vzoru, ak z uplatnenej Objednávky inak vyplývajú údaje podľa písm. a) vyššie.

**4 POŽIADAVKY NA AKOSŤ TOVARU A PREPRAVNÉ PODMIENKY**

4.1 Predávajúci sa zaväzuje, že všetok Tovar dodávaný na základe tejto Zmluvy bude spĺňať požiadavku na prvotný produkt potravín nasledovne:

**(a) Tovar bude dodaný buď priamo z  poľnohospodárskej prvovýroby/produkcie Predávajúceho, alebo**

**(b) bude Tovar dodaný od niektorého zo subdodávateľov Predávajúceho uvedeného v Prílohe č. 2 Zmluvy.**

4.2 Predávajúci sa zaväzuje, že Tovar bude vyhovovať všetkým aplikovateľným normatívnym požiadavkám na výrobu a spracovanie Tovaru a manipuláciu s Tovarom, teda aj požiadavkám vyplývajúcim z hygienických štandardov systému HACCP, požiadavkám uloženým Nariadeniami, Zákonom o potravinách, Potravinovým kódexom a Vyhláškami a že manipulácia s Tovarom pred jeho odovzdaním na prepravu aj počas jeho prepravy, ako aj preprava Tovaru, bude v plnom súlade s normatívnymi požiadavkami podľa tohto bodu Zmluvy.

4.3 Tovar nesmie mať v čase jeho dodania Kupujúcemu vyčerpanú viac ako 1/3 (jednu tretinu) expiračnej lehoty, ktorá sa bude určovať vo vzťahu k dátumu jeho minimálnej trvanlivosti resp. dátumu spotreby.

4.4 Tovar bude dodaný nebalený iba v prípade, ak to Kupujúci v Objednávke určí a ak to aplikovateľné právne predpisy pripúšťajú.

4.5 Tovar bude označený v súlade s aplikovateľnými právnymi predpismi a takéto označenie bude čitateľné a zrozumiteľné. Označenie Tovaru nesmie byť prelepené.

4.6 Predávajúci zabezpečí, aby Tovar počas prepravy nebol akokoľvek kontaminovaný, jeho obal, ak má byť Tovar balený, ostal neporušený a suchý a nebalené Tovary boli počas celej doby prepravy uložené zvisle alebo na podložkách (prepravkách), pričom:

(a) v prípade prepravy mrazeného Tovaru Predávajúci zabezpečí podmienky na to, aby bol Tovar bol rovnomerne zmrznutý bez farebných zmien;

(b) v prípade prepravy mrazeného Tovaru musí mať Tovar počas celej doby prepravy teplotu -18 °C alebo nižšiu;

(c) v prípade prepravy chladeného Tovaru musí mať Tovar počas celej doby prepravy teplotu +2 °C až +6 °C, príp. teplotu uvedenú na obale výrobku.

4.7 Prepravný priestor dopravného prostriedku, ktorým sa bude zabezpečovať preprava Tovaru, musí byť čistý v zmysle aplikovateľných hygienických štandardov.

4.8 Ak Kupujúci zistí, že dopravný prostriedok, ktorým sa zabezpečuje preprava Tovaru, alebo jeho podstatná chladiaca časť, sú poškodené, nefunkčné alebo nespĺňajú hygienické predpisy podľa systému HACCP, je oprávnený vyzvať Predávajúceho na zabezpečenie jeho opravy alebo výmenu (ďalej len „**náprava**“). V takom prípade je Predávajúci povinný zabezpečiť nápravu bez zbytočného odkladu, najneskôr do 30 dní odo dňa doručenia výzvy na nápravu, o čom je povinný Kupujúceho písomne informovať.

4.9 Kupujúci je oprávnený kedykoľvek požiadať Predávajúceho, aby mu preukázal splnenie povinností Predávajúceho vzťahujúcich sa na akosť Tovaru alebo jeho prepravu v zmysle tejto Zmluvy, a to aj vo vzťahu k jednotlivým Objednávkam, najmä predložením dokladov (napr. dodacie listy či faktúry pri dodávaní Tovaru s pôvodom podľa bodu 4.1 písm. b)) a Predávajúci je povinný tieto pri dodávke Tovaru predložiť.

4.10 Náklady Predávajúceho na prepravu Tovaru uvedené v tejto Zmluve, ako aj náklady Predávajúceho z prepravy Tovaru inak vznikajúce, znáša v celom rozsahu Predávajúci.

**5 DODACIE PODMIENKY**

5.1 Ak v Objednávke nebude miesto dodania Tovaru uvedené inak, rozumie sa, že miestom dodania Tovaru je sídlo Kupujúceho uvedené v záhlaví Zmluvy.

5.2 Kupujúci je povinný umožniť Predávajúcemu prístup na miesto dodania Tovaru za účelom dodania Tovaru.

5.3 Predávajúci sa zaväzuje dodávať Tovar Kupujúcemu v kvalite podľa tejto Zmluvy, v súlade s požiadavkami Kupujúceho uvedenými v Objednávke (množstvo, druh, a pod.), v termíne a v čase uvedenom v Objednávke a dodávať Tovar tak, aby Tovar nemal právne vady, t. j. Tovar nesmie byť zaťažený žiadnym právom tretej osoby, najmä, avšak nielen, záložným právom tretej osoby, alebo predkupným právom, a nesmie existovať právny predpis ani rozhodnutie orgánu verejnej moci, ktoré by Predávajúcemu akýmkoľvek spôsobom bránili v nakladaní s Tovarom alebo neumožňovali (zakazovali) jeho dodanie.

5.4 Objednaný Tovar sa považuje za dodaný podpísaním Dodacieho listu poverenými zástupcami oboch Zmluvných strán na mieste dodania Tovaru. Dodací list nie je možné podpísať skôr, než dôjde k dodaniu Tovaru.

5.5 Podpísaním Dodacieho listu podľa bodu 5.4 prechádza na Kupujúceho nebezpečenstvo škody na dodanom Tovare a vlastnícke právo k dodanému Tovaru.

5.6 Povereným zástupcom Kupujúceho na prevzatie Tovaru a na podpísanie Dodacieho listu je p. ............................., tel.: ..............................., e-mail: ............................. Povereným zástupcom Predávajúceho na odovzdanie Tovaru a na podpísanie Dodacieho listu je p. ..........................., tel. ..................................., e-mail ...........................

5.7 Dodací list sa vyhotovuje minimálne v troch origináloch, z ktorých aspoň jeden originál dostane Predávajúci a dva originály dostane Kupujúci. Dodací list obsahuje minimálne:

(a) označenie „Dodací list“;

(b) číslo tejto Zmluvy;

(c) označenie Predávajúceho jeho identifikačnými údajmi;

(d) označenie Kupujúceho jeho identifikačnými údajmi;

(e) dátum prijatia Objednávky Predávajúcim;

(f) uvedenie jednotlivých Tovarov dodaných v zmysle Objednávky;

(g) peňažnú sumu alebo údaj o cene za dodané Tovary a vyjadrenie ich množstva (ak je Predávajúci platcom DPH aj sadzby a hodnoty DPH);

(h) miesto dodania Tovaru;

(i) dátum a presný čas dodania Tovaru Predávajúcim a prevzatia tovaru Kupujúcim;

(j) podpisy poverených zástupcov oboch Zmluvných strán.

5.8 Akékoľvek vyjadrenie Predávajúceho k odovzdaniu Tovaru musí byť zaznamenané v Dodacom liste.

5.9 Akákoľvek vada Tovaru zistená Kupujúcim pri preberaní Tovaru musí byť uvedená v Dodacom liste.

5.10 V prípade výzvy Kupujúceho je Predávajúci povinný pri dodaní Tovaru preukázať splnenie povinností Predávajúceho vzťahujúcich sa na akosť Tovaru alebo jeho prepravu podľa bodu 4.9 tejto Zmluvy.

5.11 Kupujúci je zaviazaný prevziať Tovar a podpísať Dodací list iba v prípade, ak:

(a) preprava Tovaru sa uskutočnila v súlade s prepravnými podmienkami podľa Zmluvy, vrátane toho, že dopravný prostriedok, ktorým sa zabezpečila preprava Tovaru, nemá žiadnu vadu, ktorá by mohla spôsobiť zhoršenie akosti Tovaru alebo inú vadu tovaru;

(b) pri preberaní Tovaru nemá Kupujúci dôvodné pochybnosti o tom, že dodávaný Tovar je bez akýchkoľvek obmedzení, plne bezpečne a v súlade s príslušnými právnymi predpismi použiteľný na stanovený účel, ktorým je, podľa povahy Tovaru, jeho priama konzumácia alebo konzumácia po jeho spracovaní (najmä, nie však výlučne, po tepelnej úprave);

(c) pri fyzickej kontrole Tovaru zo strany Kupujúceho pri jeho preberaní neboli zistené žiadne akostné vady Tovaru alebo vady jeho prepravy, a to najmä znečistenie alebo poškodenie obalu Tovaru, prekročenie záručnej doby Tovaru, nesúlad označenia Tovaru s platnou legislatívou, nesúlad množstva a/alebo druhu dodaného Tovaru s Objednávkou, nevhodné pachové a/alebo vzhľadové, prípadne chuťové vlastnosti Tovaru a porušenie dohodnutej najvyššej alebo najnižšej teploty Tovaru, ktorú je Kupujúci je oprávnený skontrolovať prostredníctvom vpichového teplomera;

(d) pri preberaní Tovaru neboli zistené žiadne iné porušenia aplikovateľných právnych predpisov alebo tejto Zmluvy.

5.12 Kupujúci nie je povinný prevziať od Predávajúceho dodávaný Tovar, ak Kupujúci pri preberaní Tovaru zistí existenciu akéhokoľvek dôvodu podľa bodu 5.11. V takom prípade Predávajúci nemá nárok na úhradu kúpnej ceny za objednaný a neprevzatý Tovar, ani mu nevznikne oprávnenie uplatniť akúkoľvek zmluvnú sankciu, kompenzáciu nákladov alebo náhradu škody voči Kupujúcemu.

5.13 Bez ohľadu na to, či Kupujúci prevezme alebo neprevezme Tovar, považuje sa dodávaný Tovar, u ktorého bol zistený akýkoľvek dôvod podľa bodu 5.11, za Tovar dodávaný s vadami. Kupujúci môže takéto plnenie reklamovať podľa bodu 6.

**6 Záruka a zodpovednosť za vady**

6.1 Predávajúci vyhlasuje a garantuje, že objednaný Tovar bude Kupujúcemu dodávaný v súlade a v rozsahu, v akosti a za podmienok dohodnutých v Zmluve, Objednávke a v ich prílohách. Zároveň sa Predávajúci zaručuje, že plnenie nebude mať právne vady spomenuté v bode 5.3.

6.2 Predávajúci poskytuje na Tovar záruku za akosť v dĺžke jeho minimálnej trvanlivosti, resp. dátumu spotreby, ktoré budú vyznačené na obale Tovaru. Zárukou na akosť sa rozumie záväzok Predávajúceho, že dodávaný Tovar bude po dobu záruky spôsobilý na použitie na dohodnutý účel a zachová si dohodnuté alebo inak obvyklé vlastnosti.

6.3 Záručná doba začína plynúť odo dňa vyhotovenia Dodacieho listu podpísaného v súlade so Zmluvou.

6.4 Záručná doba neplynie počas doby, počas ktorej Kupujúci nemôže užívať Tovar pre jeho vady, za ktoré zodpovedá Predávajúci. V prípade odstránenia vád Tovaru výmenou veci začína záručná doba plynúť odznova dňom vyhotovenia nového vyhotovenia Dodacieho listu podpísaného v súlade so Zmluvou.

6.5 Tovar má vady, ak (i) nezodpovedá účelu jeho použitia určenému v Zmluve; (ii) nemá akostné vlastnosti výslovne stanovené Zmluvou alebo jej prílohami alebo všeobecne záväznými právnymi predpismi; (iii) nie je dodaný v objednanom množstve a/alebo druhu alebo neboli dodržané zmluvne dohodnuté podmienky jeho prepravy; (iv) je dodaný iný tovar, než určuje Objednávka.

6.6 Predávajúci zodpovedá za vady Tovaru, ktoré má Tovar v okamihu jeho odovzdania a prevzatia Kupujúcim, bez ohľadu na to, kedy ich Kupujúci zistí, a to aj vtedy, ak sa vada stane zjavnou až po tomto okamihu, pokiaľ Kupujúci oznámi vady Predávajúcemu najneskôr v posledný deň záručnej doby.

6.7 Predávajúci zodpovedá aj za vady Tovaru zistené po dodaní Tovaru, ak boli tieto spôsobené porušením povinností Predávajúceho podľa Zmluvy alebo aplikovateľných právnych predpisov, alebo nepravdivosťou jeho vyhlásení a garancií, alebo ak vada vznikne v súvislosti s postupom Kupujúceho alebo tretej strany na to oprávnenej Kupujúcim v súlade s inštrukciami Predávajúceho alebo postupom podľa iných dokladov dodaných Predávajúcim podľa Zmluvy.

**6.8 Reklamácia Vád pri dodaní Tovaru**

(a) Ak Predávajúci odmietne prevziať Tovar a podpísať Dodací list z dôvodov podľa bodu 5.11, spíšu do alebo ku každému vyhotoveniu Dodacieho listu Zmluvné strany reklamáciu, v ktorej sa tieto zjavné vady uvedú. V reklamácii uvedie Kupujúci svoje požiadavky a voľbu medzi nárokmi v zmysle bodu 6.10.

(b) Vzor reklamácie tvorí Prílohu č. 4 tejto Zmluvy.

**6.9 Reklamácia vád po dodaní Tovaru**

(a) Vady Tovaru zistené po dodaní Tovaru je Kupujúci povinný písomne reklamovať u Predávajúceho bez zbytočného odkladu po ich zistení. Na účely reklamačného konania postačí, ak Kupujúci zašle Predávajúcemu reklamáciu prostredníctvom elektronickej pošty. V reklamácii uvedie Kupujúci svoje požiadavky a voľbu medzi nárokmi v zmysle bodu 6.10.

(b) Vzor reklamácie tvorí Prílohu č. 4 tejto Zmluvy.

**6.10 Reklamačné nároky Kupujúceho**

(a) Ak Predávajúci dodal Tovar s vadou/vadami, Kupujúci môže na náklady Predávajúceho:

(i) požadovať odstránenie vady/vád **dodaním náhradného Tovaru iného druhu** alebo dodaním **chýbajúceho Tovaru toho istého druhu**, a to v lehote určenej Kupujúcim alebo do 4 hodín od uplatnenia reklamácie, ak Kupujúci neurčí inú lehotu, alebo

(ii) požadovať zľavu z ceny na Tovar, ktorý má Predávajúci dodať v najbližšej ďalšej Objednávke, ktorú Kupujúci uplatní, v hodnote vadne dodaného Tovaru alebo v hodnote nedodaného Tovaru podľa uplatnenej reklamácie.

(b) Voľba medzi nárokmi uvedenými v tomto bode patrí Kupujúcemu.

(c) Úplné odstránenie vád si Zmluvné strany písomne potvrdia v Dodacom liste k náhradnému alebo chýbajúcemu Tovaru podľa podbodu (i) vyššie alebo v Dodacom liste k Tovaru, na ktorý sa má vzťahovať zľava podľa podbodu (ii) vyššie alebo v uplatnenej reklamácii.

**6.11 Nároky z neodstránenia reklamovaných vád**

 Ak Predávajúci neodstránil vady Tovaru spôsobom a/alebo v lehote v tejto Zmluve dohodnutej alebo ak písomne oznámi Kupujúcemu pred uplynutím lehoty na ich odstránenie, že vady neodstráni, môže Kupujúci od tejto Zmluvy odstúpiť podľa bodu 12.3 písm. b) podbod (iii) a/alebo si uplatniť voči Predávajúcemu zmluvnú pokutu podľa bodu 11.7.

**7 KÚPNA CENA**

7.1 Predávajúci berie na vedomie, že kúpna cena dohodnutá v tejto Zmluve zodpovedá hodnote zákazky ako výsledku verejného obstarávania a cena za jednotlivé Tovary je maximálna a úplná.

7.2 Cena dohodnutá Zmluvnými stranami za jednotlivé druhy Tovarov je uvedená v prílohe č. 1 tejto Zmluvy. Cena za jednotlivé druhy Tovaru zahŕňa všetky poplatky a náklady súvisiace s dodávkou príslušného druhu Tovaru aj s plnením všetkých záväzkov Predávajúceho podľa Zmluvy, t. j. najmä DPH, clo, dovoznú prirážku, obaly, poistné, balenie, náklady na dodanie (prepravu) Tovaru na miesto dodania Tovaru v zmysle Zmluvy. Zmluvné strany sa môžu dohodnúť na znížení ceny za jednotlivé druhy Tovarov podľa bodu 7.2, ak dôjde k podstatnému zníženiu cien za obdobný tovar, t. j. za tovar pochádzajúci priamo z chovu, na trhu alebo z dôvodu iných podstatných okolností. V takom prípade uzatvoria dodatok k Zmluve.

**7.3 Maximálna cena**

Maximálna cena je Zmluvnými stranami dohodnutá nasledovne:

Maximálna cena bez DPH ................................ (slovom: ........................)

DPH ................................ (slovom: ........................)

**Maximálna cena s DPH ...............................** (slovom: ........................)

**7.4 Fakturačné podmienky**

(a) Podkladom pre úhradu kúpnej ceny za dodané Tovary podľa jednotlivých objednávok budú faktúry vystavené Predávajúcim a doručené Kupujúcemu. Každá takáto faktúra bude vyhotovená a doručená **v troch originálnych výtlačkoch.** Predávajúci bude vystavené faktúry doručovať Kupujúcemu buď osobne pri dodaní Tovaru podľa tejto Zmluvy alebo poštou vo forme doporučenej poštovej zásielky.

(b) Každá faktúra musí obsahovať všetky náležitosti v zmysle platnej legislatívy, najmä Zákona o účtovníctve a Zákona o dani z pridanej hodnoty, pričom musí obsahovať najmä nasledovné údaje a prílohy:

(i) označenie Predávajúceho a Kupujúceho, peňažný ústav, číslo účtu Predávajúceho,

(ii) IČO, DIČ, IČ DPH Predávajúceho a IČO, DIČ, IČ DPH Kupujúceho,

1. názvy Tovarov, jednotkové množstvá, jednotkové ceny bez DPH,

(iv) názov položky, množstvo, kúpna cena bez DPH, DPH, kúpna cena s DPH,

(v) číslo zmluvy Kupujúceho a deň jej uzatvorenia,

(vi) celková fakturovaná suma za dodané Tovary v zmysle uplatnenej Objednávky (s DPH),

(vii) Dodací list k jednotlivým dodaným Tovarom vyhotovený v súlade so Zmluvou; ak bola k Tovarom uplatnená aj reklamácia, potom aj dôkaz o riadnom vybavení reklamácie (napr. vo forme potvrdenia Kupujúceho).

**7.5 Platobné podmienky**

(a) Kupujúci uhradí Predávajúcemu kúpnu cenu za dodané Tovary úhradou vo forme bezhotovostného platobného styku, bez poskytnutia preddavku.

(b) Kúpnu cenu za dodané Tovary uhradí Kupujúci na základe predloženej faktúry vystavenej v súlade so Zmluvou, s lehotou splatnosti najmenej **30 dní** odo dňa jej doručenia Kupujúcemu.

(c) Lehota splatnosti faktúry začína plynúť dňom nasledujúcim po doručení faktúry Kupujúcemu.

(d) Ak faktúra neobsahuje náležitosti vyžadované v zmysle platných právnych predpisov alebo ak údaje vo faktúre nie sú uvedené v súlade s podmienkami dohodnutými v Zmluve alebo faktúra v Zmluve dohodnuté prílohy faktúry, je Kupujúci oprávnený vrátiť faktúru Predávajúcemu bez zaplatenia na opravu a/alebo doplnenie. Kupujúci je povinný uviesť dôvod vrátenia faktúry. Nová lehota splatnosti faktúry začne plynúť až dňom doručenia opravenej a/alebo doplnenej (novej) faktúry, ktorá spĺňa požiadavky všeobecne záväzných právnych predpisov a Zmluvy. Zmluvné strany výslovne súhlasia a potvrdzujú, že takéto dojednanie nie je v hrubom nepomere k právam a povinnostiam vyplývajúcim zo Zmluvy.

(e) Úhrady kúpnej ceny za dodané Tovary sa budú uskutočňovať na číslo účtu Predávajúceho uvedené na faktúre, a to najneskôr v deň splatnosti faktúry. Za deň splnenia peňažného záväzku Kupujúceho podľa predchádzajúcej vety sa považuje deň pripísania dlžnej sumy na účet Predávajúceho. Ak Predávajúci uvedie nesprávne alebo neúplné údaje týkajúce sa banky alebo bankového účtu, faktúra sa považuje za uhradenú dňom odpísania fakturovanej sumy z účtu Kupujúceho bez ohľadu na to, či budú peňažné prostriedky pripísané na účet Predávajúcemu.

(f) V prípade omeškania Kupujúceho s úhradou faktúry je Predávajúci oprávnený Kupujúcemu vyfakturovať úroky z omeškania vo výške stanovenej príslušným osobitným právnym predpisom.

**8 subdodávatelia**

8.1 Predávajúci nesmie previesť práva a povinnosti zo Zmluvy ako celok postúpiť tretej strane, ani plnenie zo Zmluvy zabezpečiť výhradne prostredníctvom subdodávateľov. Časť plnenia však Predávajúci môže zabezpečiť prostredníctvom subdodávateľov, ak sú uvedení v zozname subdodávateľov, ktorý tvorí Prílohu č. 2 Zmluvy. V takom prípade zodpovedá Poskytovateľ za riadne, včasné a úplné vykonanie subdodávok tak, akoby subdodávku vykonával sám. Až do splnenia tejto Zmluvy je Predávajúci povinný oznámiť Kupujúcemu akúkoľvek zmenu údajov o subdodávateľovi.

8.2 Predávajúci zabezpečí riadne plnenie svojich záväzkov vyplývajúcich zo Zmluvy prostredníctvom primeranej úpravy záväzkov v zmluvách so subdodávateľmi súvisiacimi s plnením Zmluvy; primeranou úpravou sa myslí aj odzrkadlenie podmienok tejto Zmluvy do zmluvy so subdodávateľom v primeranom rozsahu tak, aby nebola ani čiastočne ohrozená riadnosť, úplnosť a včasnosť plnenia.

8.3 Zoznam subdodávateľov obsahuje identifikačné údaje, predmet subdodávky, podiel subdodávateľa na plnení a údaje o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Predávajúci je povinný na požiadanie Kupujúceho predložiť všetky jeho zmluvy so subdodávateľmi a toto oprávnenie Kupujúceho v zmluvách so subdodávateľmi primerane zohľadniť. Až do splnenia všetkých záväzkov vyplývajúcich zo Zmluvy je Predávajúci povinný oznámiť Kupujúcemu akúkoľvek zmenu údajov o subdodávateľovi.

8.4 Predávajúci sa zaväzuje zabezpečiť, aby jeho subdodávatelia v zmysle § 2 ods. 1 písm. a) bod 7 Zákona o RPVS boli riadne zapísaní v registri partnerov verejného sektora pri uzatvorení a po celú dobu trvania subdodávateľskej zmluvy s Predávajúcim, ak im taká povinnosť vyplýva zo Zákona o RPVS.

8.5 V súvislosti s plnením tejto Zmluvy a všetkými činnosťami sa Predávajúci zaväzuje postupovať v striktnom súlade s § 34 ods. 3 ZVO a § 41 ods. 1 písm. b) ZVO a je povinný zabezpečiť, aby všetci subdodávatelia spĺňali podmienky v zmysle predmetných ustanovení a tieto dodržiavali počas celého trvania Zmluvy.

8.6 Predávajúci ku každému subdodávateľovi zvlášť predkladá Kupujúcemu dôkaz o oprávnení na príslušné plnenie časti predmetu Zmluvy (zákazky) podľa § 32 ods. 1 písm. e) ZVO a dôkaz o zápise do registra partnerov verejného sektora, ak Zákon o RPVS pre takéhoto subdodávateľa tento zápis vyžaduje; kým tieto dôkazy nie sú Kupujúcemu uspokojivo predložené, zaväzuje sa Predávajúci nezabezpečovať príslušnú časť plnenia prostredníctvom subdodávateľa.

8.7 Predávajúci je oprávnený kedykoľvek počas trvania tejto Zmluvy vymeniť ktoréhokoľvek subdodávateľa, a to za predpokladu, že nový subdodávateľ disponuje oprávnením na príslušné plnenie Zmluvy podľa § 32 ods. 1 písm. e) ZVO, ako aj spĺňa povinnosť zápisu do registra partnerov verejného sektora, ak zákon pre takéhoto subdodávateľa tento zápis vyžaduje. Najneskôr 7 dní pred prijatím subdodávky od nového subdodávateľa, alebo od uzavretia zmluvného vzťahu s novým subdodávateľom (podľa toho, ktorá udalosť nastane skôr, je Predávajúci povinný oznámiť Kupujúcemu (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu meno a priezvisko, adresa pobytu, dátum narodenia a zároveň predložiť Kupujúcemu doklad preukazujúci, že nový subdodávateľ spĺňa podmienku účasti osobného postavenia podľa § 32 ods. 1 písm. e) ZVO pre daný predmet subdodávky. Až do splnenia tejto Zmluvy je Predávajúci povinný oznámiť Kupujúcemu akúkoľvek zmenu údajov o novom subdodávateľovi.

8.8 Osoba, ktorá sa má stať novým subdodávateľom, sa subdodávateľom stáva podľa tejto Zmluvy schválením zo strany Kupujúceho, ktoré sa učiní podpisom nového navrhovaného znenia zoznamu subdodávateľov vo forme dodatku k Zmluve. Kupujúci je oprávnený nového subdodávateľa odmietnuť z dôvodu akejkoľvek pochybnosti o schopnosti riadneho plnenia Zmluvy; odmietnutie sa Predávajúci zaväzuje bez výhrad rešpektovať.

8.9 Povinnosti uvedené v bodoch 8.7 a 8.8 nie je Predávajúci povinný plniť v prípade subdodávateľov, ktorí mu dodávajú tovary.

8.10 Predávajúci sa zaväzuje v plnom rozsahu uhradiť subdodávateľom riadnu a včasnú odplatu za všetky subdodávateľské plnenia a uhradiť im akékoľvek dodatočné náklady súvisiace s takýmito subdodávateľskými vzťahmi, na ktoré majú v zmysle zmluvy s Predávajúcim nárok, pričom všetky časti plnenia, ktoré budú poskytované formou subdodávok, budú na výlučné náklady Predávajúceho a na jeho nebezpečenstvo.

**9 ĎalŠie práva a povinnosti**

**9.1 Vyhlásenia a záruky Predávajúceho**

(a) Predávajúci vyhlasuje, že dodávaný Tovar bude spĺňať požiadavky na akosť vzťahujúce sa k pôvodu Tovaru podľa bodu 4.1 a je pripravený splnenie týchto požiadaviek kedykoľvek počas trvania Zmluvy zdokladovať.

(b) Predávajúci vyhlasuje, že disponuje všetkými oprávneniami požadovanými príslušnými právnymi predpismi a príslušnými orgánmi na splnenie podmienok Zmluvy a riadnu a včasnú dodávku Tovaru a zároveň je dodávanie Tovaru v súlade s predmetom jeho podnikateľskej činnosti, je schopný Tovar dodať riadne a včas podľa podmienok Zmluvy a jej príloh a ak vznikne počas dodávania Tovaru podľa Zmluvy v súvislosti s činnosťou Predávajúceho alebo v jej dôsledku Kupujúcemu škoda, Predávajúci sa zaväzuje nahradiť Kupujúcemu škodu v celom rozsahu, vrátane ušlého zisku.

**9.2 Register partnerov verejného sektora**

Predávajúci sa zaväzuje byť riadne zapísaný v Registri partnerov verejného sektora pri uzavretí Zmluvy a po celú dobu jej trvania, ak mu taká povinnosť vyplýva zo Zákona o RPVS.

**9.3 Bezpečnosť a ochrana zdravia pri práci**

(a) Predávajúci pri dodaní Tovaru podľa Zmluvy zodpovedá za bezpečnosť a ochranu zdravia svojich zamestnancov a subdodávateľov, zamestnancov Kupujúceho a tretích osôb a zaväzuje sa dodržiavať všetky aplikovateľné všeobecne záväzné právne predpisy, vhodné postupy a najlepšiu prax smerujúce k zaisteniu ochrany života a zaisteniu bezpečnosti práce a ochrane zdravia pri práci.

(b) Predávajúci sa zaväzuje pri dodávaní Tovaru do priestorov Kupujúceho spomenutých v bode 9.4 konať v súlade so všeobecne záväznými právnymi predpismi na úseku ochrany pred požiarmi.

**9.4 Ochrana majetku**

(a) Predávajúci je povinný dodržiavať všetky aplikovateľné všeobecne záväzné právne predpisy a pokyny udelené mu Kupujúcim alebo treťou osobou určenou Kupujúcim tak, aby pri dodaní Tovaru podľa Zmluvy alebo v súvislosti s ním nedošlo k poškodeniu alebo znehodnoteniu majetku Kupujúceho alebo tretích osôb. Ak sa zistí porušenie povinnosti Predávajúceho podľa predchádzajúcej vety, je Predávajúci povinný uviesť poškodenú vec do pôvodného stavu alebo nahradiť poškodenú vec novou vecou toho istého typu (a ak to nie je možné, vecou najbližšieho podobného typu alebo druhu), pričom nemá nárok na úhradu rozdielu medzi hodnotou novej veci a poškodenej veci platnej v čase pred jej poškodením. Pri vstupe do priestorov miesta dodania sa Predávajúci taktiež zaväzuje zabezpečiť a zodpovedá za to, že jeho zamestnanci alebo subdodávatelia do takýchto priestorov nebudú:

(i) vnášať zbrane, strelivo, výbušniny, výrobky obranného priemyslu, alebo ich napodobeniny;

(ii) alkohol, omamné a psychotropné látky a iné biologické a chemické látky;

(iii) fotografické prístroje a kamery bez predchádzajúceho povolenia Kupujúcim;

(iv) predmety zjavne nesúvisiace s plnením podľa Zmluvy.

(b) Predávajúci má zakázané v priestoroch miesta dodania vyhotovovať písomný, obrazový, zvukový alebo iný záznam.

**9.5 Odpady**

Ak Predávajúcemu vzniknú vlastnou činnosťou v priestoroch spomenutých v bode 9.4 pri plnení podľa Zmluvy odpady, Predávajúci vystupuje ako pôvodca odpadu a je povinný na jeho náklady s takto vzniknutým odpadom nakladať v súlade s platnými predpismi pre oblasť odpadov a znášať všetky dôsledky za nedodržanie požiadaviek Zákona o odpadoch, jeho vykonávacích predpisov a ďalších súvisiacich právnych predpisov pre oblasť odpadov.

**9.6 Ochrana dôverných informácií**

Predávajúci nie je oprávnený bez predchádzajúceho písomného súhlasu Kupujúceho poskytnúť, odovzdať, oznámiť, sprístupniť, zverejniť, publikovať, rozširovať, vyzradiť ani použiť inak než na účely plnenia predmetu Zmluvy žiadnu z informácií, o ktorej sa pri plnení Zmluvy dozvedel. Predávajúci berie na vedomie, že Zmluva a informácie získané na základe jej realizácie, prípadne akékoľvek ďalšie súvisiace informácie, môžu podliehať aplikovateľným ustanoveniam Zákona o slobode informácií, a preto tieto môžu podliehať povinnosti Kupujúceho zverejniť ich alebo poskytnúť v súlade s týmto právnym predpisom; Predávajúci berie na vedomie a súhlasí, že Kupujúci takéto informácie zverejní a/alebo sprístupní v rozsahu povinností a spôsobom vyplývajúcom zo zákona podľa predchádzajúcej vety.

**9.7 Ochrana osobných údajov**

Zmluvné strany sa týmto zaväzujú, že budú dodržiavať záväzok mlčanlivosti na základe Zákona o OOÚ, ktorý sa vzťahuje na osobné údaje, s ktorými sa môžu pri plnení svojich zmluvných povinností oboznámiť, a to v akejkoľvek forme (najmä písomnej, elektronickej, alebo ústnej) a povinnosti podľa GDPR. Zmluvné strany sa zaväzujú, že osobné údaje, s ktorými sa oboznámia, nebudú okrem povinností vyplývajúcich z aplikovateľných všeobecne záväzných právnych predpisov nijak zverejňovať, ani ich akoukoľvek formou spracúvať, reprodukovať alebo podávať ich akýmkoľvek tretím neoprávneným osobám.

**9.8 Zákaz prevodu práv a povinností**

Každá zo Zmluvných strán sa týmto výslovne zaväzuje, že neprevedie nijaké práva a povinnosti (záväzky) vyplývajúce zo Zmluvy, resp. jej časti, na iný subjekt, bez predchádzajúceho písomného súhlasu druhej Zmluvnej strany. V prípade porušenia tejto povinnosti jednou zo Zmluvných strán bude zmluva o prevode (postúpení) zmluvných záväzkov neplatná.

**10 Korešpondencia**

10.1 Korešpondencia musí mať **písomnú formu** a musí byť doručená Zmluvnej strane poštou, elektronickou poštou, osobne alebo expresnou kuriérnou službou na Kontaktné údaje, prípadne odovzdaná osobne Kontaktnej osobe Zmluvnej strany (okrem výnimiek pre fakturáciu výslovne v Zmluve uvedených, kedy sa uplatní doručovanie tak, ako je uvedené pri fakturačných a platobných podmienkach). Zmluvné strany sa dohodli, že na účely realizácie Zmluvy budú **uprednostňovať elektronickú formu komunikácie**.

10.2 Zmluvné strany sa dohodli, že akékoľvek písomnosti týkajúce sa skončenia trvania tejto Zmluvy budú doručované výlučne prostredníctvom pošty, osobne alebo expresnou kuriérnou službou, na adresu sídiel Zmluvných strán uvedených v Zmluve; súčasne sa Zmluvné strany dohodli, že tieto písomnosti si budú zasielať na vedomie aj  elektronickou poštou na adresu uvedenú v Kontaktných údajoch Zmluvnej strany/ Kontaktným osobám.

10.3 Korešpondencia sa považuje za doručenú v deň doručenia zásielky, resp. v deň odmietnutia prevzatia zásielky, ak bola zásielka doručená poštou, osobne alebo expresnou kuriérnou službou. V prípade vrátenia zásielky ako nedoručenej sa Korešpondencia považuje za doručenú dňom jej vrátenia, a to aj vtedy, ak sa o tom Zmluvná strana nedozvedela.

**11 ZMLUVNÉ POKUTY A NÁHRADA ŠKODY**

11.1 Ak Predávajúci nedodrží termín dodania Tovaru určený v Objednávke, má Kupujúci právo uplatniť si voči Predávajúcemu zmluvnú pokutu vo výške 0,5 % z kúpnej ceny za nedodaný Tovar alebo Tovar dodaný v omeškaní bez DPH podľa Objednávky a Predávajúci sa zaväzuje takto uplatnenú zmluvnú pokutu uhradiť.

11.2 Ak Predávajúci poruší akúkoľvek povinnosť alebo akýkoľvek záväzok týkajúci sa prepravných podmienok Tovaru podľa bodu 4, má Kupujúci právo uplatniť si voči Predávajúcemu zmluvnú pokutu vo výške 2 % z Maximálnej ceny bez DPH za každé jednotlivé porušenie, a to aj opakovane, a Predávajúci sa zaväzuje takto uplatnenú zmluvnú pokutu uhradiť.

11.3 Ak Predávajúci poruší akúkoľvek povinnosť alebo akýkoľvek záväzok týkajúci sa akosti Tovaru podľa bodu 4.1 až 4.6, 5.3 a 9.1 písm. a), má Kupujúci právo uplatniť si voči Predávajúcemu zmluvnú pokutu vo výške 5 % z Maximálnej ceny bez DPH za každé jednotlivé porušenie, a to aj opakovane, a Predávajúci sa zaväzuje takto uplatnenú zmluvnú pokutu uhradiť.

11.4 Ak Predávajúci poruší akúkoľvek povinnosť alebo akýkoľvek záväzok týkajúci sa dohodnutých zmluvných podmienok podľa bodu 9.2 až 9.6, má Kupujúci právo uplatniť si voči Predávajúcemu zmluvnú pokutu vo výške 500,- Eur (slovom: päťsto eur) za každé jednotlivé porušenie, a to aj opakovane, a Predávajúci sa zaväzuje takto uplatnenú zmluvnú pokutu uhradiť.

11.5 Ak Predávajúci postúpi alebo založí pohľadávky zo Zmluvy v rozpore s bodom 9.8, má Kupujúci právo uplatniť si voči Predávajúcemu zmluvnú pokutu vo výške 100 % z finančného objemu takto postúpenej, založenej alebo odpredanej pohľadávky; finančným objemom sa rozumie celková hodnota istiny vrátane hodnoty príslušenstva pohľadávky k dátumu postúpenia alebo odpredaja alebo inej dispozície s pohľadávkou.

11.6 Ak Predávajúci nesplní alebo poruší ktorúkoľvek jeho povinnosť týkajúcu sa subdodávateľov podľa bodu 8, je Kupujúci oprávnený uplatniť si u Predávajúceho a Predávajúci sa zaväzuje zaplatiť zmluvnú pokutu vo výške 0,1 % z Maximálnej ceny bez DPH za každý, čo i len začatý deň porušenia/nesplnenia povinnosti, a to aj opakovane.

11.7 Ak Predávajúci riadne a v lehote podľa bodu 6.10 písm. a) neodstráni reklamované vady Tovaru, je Kupujúci oprávnený uplatniť si u Predávajúceho a Predávajúci sa zaväzuje zaplatiť zmluvnú pokutu vo výške 0,1 % z Maximálnej ceny bez DPH, a to za každý aj začatý deň omeškania, a to až do dňa ich úplného odstránenia spôsobom podľa bodu 6.10 písm. c).

11.8 V súvislosti s plnením povinností a práv Predávajúceho podľa Zmluvy, Zmluvné strany neočakávajú, že by Kupujúci mohol spôsobiť Predávajúcemu akúkoľvek škodu a prípadná výška zodpovednosti Kupujúceho za škodu podľa tejto Zmluvy je preto limitovaná úrokmi z omeškania, na ktoré je Predávajúci oprávnený v zmysle bodu 7.5 písm. f).

11.9 Zmluvné strany výslovne vyhlasujú, že výšku zmluvných pokút podľa Zmluvy považujú za primeranú voči zabezpečovaným povinnostiam, pretože pri rokovaniach o dohode o výške zmluvných pokút osobitne prihliadali na hodnotu a význam touto zmluvnou pokutou zabezpečovaných povinností.

11.10 Zmluvné pokuty podľa tejto Zmluvy je možné kumulovať. Kupujúci Zmluvná strana je oprávnená uplatniť zmluvnú pokutu kedykoľvek po tom, čo jej vznikne nárok na jej zaplatenie. Ak však zmluvná pokuta nie je uplatnená do 2 mesiacov odo dňa skončenia Zmluvy, nárok na jej zaplatenie zaniká.

11.11 Vznikom nároku na zaplatenie zmluvných pokút podľa Zmluvy nie je dotknutý nárok Zmluvnej strany na náhradu škody, a to v celom rozsahu škody. Zmluvná pokuta nie je započítateľná voči nároku Kupujúceho na náhradu škody, t. j. Kupujúci je oprávnený si uplatňovať nárok na náhradu škody v celom jej rozsahu bez ohľadu na uplatnenie/úhradu zmluvnej pokuty. Odstúpením od Zmluvy alebo úhradou uplatnenej škody nezaniká nárok na úhradu zmluvnej pokuty.

11.12 Akékoľvek zmluvné pokuty podľa Zmluvy budú uplatnené formou penalizačnej faktúry, výzvy, alebo iného dokladu vyhotoveného Zmluvnou stranou, ktorá si nárok na zaplatenie zmluvnej pokuty uplatní. Splatnosť zmluvnej pokuty je 30 dní odo dňa jej písomného uplatnenia Kupujúcim voči Predávajúcemu.

11.13 Zaplatenie zmluvnej pokuty Predávajúcim nezbavuje Predávajúceho povinnosti dodať Tovar podľa Zmluvy, ani plniť iné záväzky v zmysle Zmluvy riadne a včas.

# 12 Trvanie a zánik zmluvy

**12.1** **Platnosť a účinnosť**

(a) Zmluva nadobúda platnosť dňom jej podpisu oboma Zmluvnými stranami a účinnosť v deň **nasledujúci po dni jej zverejnenia** v Centrálnom registri zmlúv /www.crz.gov.sk/ v súlade s § 47a Občianskeho zákonníka v spojení s § 5a Zákona o slobode informácií.

(b) Zmluva sa uzatvára **na dobu určitú**, a to **do uplynutia 6 mesiacov odo dňa nadobudnutia účinnosti Zmluvy.**

**12.2 Zánik Zmluvy**

Zmluvu môžu Zmluvné strany ukončiť:

1. písomnou dohodou Zmluvných strán v deň v nej uvedený;
2. nadobudnutím účinnosti písomného odstúpenia od Zmluvy v súlade s bodom 12.3.

**12.3 Odstúpenie od Zmluvy**

(a) Predávajúci je oprávnený od Zmluvy odstúpiť na základe jednostranného písomného oznámenia výlučne vtedy:

(i) ak sa Kupujúci dostane do omeškania s úhradou kúpnej ceny a je v omeškaní dlhšie ako 30 dní, a to napriek predchádzajúcemu písomnému upozorneniu Predávajúceho s poskytnutím primeranej lehoty na nápravu, ktorá nesmie byť kratšia ako 3 pracovné dni; alebo

(ii) ak Kupujúci poruší zákaz prevodu práv a povinností podľa bodu 9.8; alebo

(iii) ak Kupujúci poruší povinnosti podľa bodu 9.7 Zmluvy;

(iv) ak celkový objem zmluvných pokút uplatnených Kupujúcim podľa Zmluvy presiahne 5 % z Maximálnej ceny bez DPH.

(b) Kupujúci môže odstúpiť od Zmluvy v nasledovných prípadoch:

(i) ak Predávajúci opakovane, aspoň 2 krát, poruší ktorúkoľvek z povinností Predávajúceho týkajúcu sa akosti Tovaru podľa bodu 4.1 až 4.6, 5.3 a 9.1 písm. a);

(ii) ak Predávajúci opakovane, aspoň 3 krát, poruší ktorúkoľvek z povinností Predávajúceho týkajúcu sa prepravných alebo dodacích podmienok podľa bodu 4 a 5 Zmluvy;

(iii) ak Predávajúci neodstránil vady Tovaru spôsobom a/alebo v lehote podľa bodu 6.10, i keď Kupujúci uplatnil reklamáciu riadne a včas;

(iv) ak Predávajúci nie je v rozpore s bodom 9.2 zapísaný do registra partnerov verejného sektora, alebo ktorýkoľvek jeho subdodávateľ nie je v rozpore s bodom 8.4 zapísaný do registra partnerov verejného sektora, kedykoľvek počas trvania Zmluvy;

(v) ak Predávajúci poruší ktorúkoľvek z povinností a záväzkov podľa bodu 9.3 až 9.8.

(vi) ak Predávajúci, jeho štatutárny orgán alebo člen jeho štatutárneho orgánu alebo dozorný orgán alebo člen jeho dozorného orgánu, bol právoplatne odsúdený za trestný čin korupcie, za trestný čin poškodzovania finančných záujmov Európskej únie, za trestný čin legalizácie výnosu z trestnej činnosti, za trestný čin založenia, zosnovania a podporovania zločineckej skupiny, za trestný čin založenia, zosnovania a podporovania teroristickej skupiny, za trestný čin terorizmu a niektorých foriem účasti na terorizme, trestný čin nevyplatenia mzdy a odstupného alebo za trestný čin, ktorého skutková podstata súvisí s podnikaním;

(vii) ak bude Predávajúcemu právoplatným rozhodnutím orgánu úradnej kontroly potravín uložená sankcia za správny delikt v zmysle Zákona o potravinách, z dôvodu porušenia povinností vzťahujúcich sa na Tovar a jeho výrobu, spracovanie, skladovanie, prepravu, uvedenie na trh, a pod., a to aj v prípade, ak táto sankcia nebude Predávajúcemu uložená v súvislosti s plnením podľa tejto Zmluvy (t. j. aj keď pôjde o iný tovar pre iných odberateľov).

(c) Odstupné dôvody podľa bodu 12.3 písm. a) podbody (ii) až (iii) a bodu 12.3 písm. b) adresujú porušenia, ktoré si Zmluvné strany dohodli ako podstatné porušenia Zmluvy. V prípade podstatného porušenia Zmluvy je príslušná Zmluvná strana oprávnená od Zmluvy odstúpiť na základe jednostranného písomného oznámenia bez poskytnutia dodatočnej primeranej lehoty na splnenie povinnosti. Rovnako možno odstúpiť bez poskytnutia dodatočnej primeranej lehoty na splnenie povinnosti aj z dôvodu podľa  bodu 12.3 písm. a) podbod (iv).

(d) Zmluvné strany smú od Zmluvy odstúpiť aj z iných než tu výslovne uvedených dôvodov. Takéto odstúpenie pre menej podstatné porušenie Zmluvy však predpokladá, že pred doručením odstúpenia príslušná Zmluvná strana vyzve porušujúcu Zmluvnú stranu na splnenie jej povinnosti v primeranej, nie kratšej ako 5-dňovej lehote a porušujúca Zmluvná strana svoju povinnosť ani v dodatočnej primeranej lehote, ktorá mu na to bola poskytnutá, nesplní.

(e) Účinky odstúpenia od Zmluvy nastávajú odo dňa doručenia písomného oznámenia o odstúpení druhej Zmluvnej strane.

**13 Záverečné ustanovEnia**

**13.1 Zmena obsahu Zmluvy**

(a) Jednotlivé ustanovenia Zmluvy je možné meniť len na základe písomnej dohody Zmluvných strán formou písomných a vzostupne očíslovaných dodatkov k Zmluve, podpísaných Zmluvnými stranami, okrem prípadov, keď je v Zmluve výslovne dohodnutá možnosť zmeniť obsah Zmluvy formou jednostranného písomného oznámenia druhej Zmluvnej strane.

(b) Zmluvné strany sa výslovne dohodli, že na zmenu akýchkoľvek kontaktných (t. j. sídlo) a platobných (t. j. bankové spojenie a číslo účtu /IBAN) údajov uvedených v záhlaví Zmluvy a kontaktných údajov podľa bodu 3.1, 3.2 a 5.6 postačuje jednostranné písomné oznámenie doručenej druhej Zmluvnej strane a takáto zmena nevyžaduje prijatie dodatku k Zmluve; účinky takejto zmeny nastanú dňom doručenia oznámenia druhej Zmluvnej strane.

**13.2 Prílohy**

 Zmluva obsahuje prílohy:

Príloha č. 1 – Katalóg s cenami merných jednotiek *[vyplnená pri predkladaní ponuky]*

Príloha č. 2 – Zoznam subdodávateľov/Čestné prehlásenie, že Predávajúci nevyužije žiadnych subdodávateľov

Príloha č. 3 – Vzor Objednávky

Príloha č. 4 – Vzor reklamácie

**13.3 Rovnopisy**

Zmluva má 15 strán a vyhotovuje sa **v dvoch rovnopisoch**, z ktorých po podpise každá Zmluvná strana dostane jeden rovnopis.

**13.4 Prežívajúce ustanovenia**

Ak Zmluva z akýchkoľvek dôvodov zanikne, Zmluvné strany si vymienili, že body tejto Zmluvy týkajúce sa zmluvných pokút, náhrady škody, dôverných informácií a ochrany osobných údajov, korešpondencie a doručovania a všetky aplikovateľné body v bode 13, zánikom Zmluvy nezanikajú, aj keď by to v jednotlivých tu uvedených ustanoveniach Zmluvy nebolo výslovne uvedené.

**13.5 Riešenie sporov**

Akýkoľvek spor, nezrovnalosť a/alebo rozpor medzi Zmluvnými stranami, ktorý vznikne v akejkoľvek súvislosti so Zmluvou (vrátane akýchkoľvek a všetkých sporov týkajúcich sa jej uzavretia, platnosti, účinnosti, existencie a/alebo ukončenia), sa bude riešiť prednostne vzájomnými rokovaniami vedenými v dobrej viere a s dobrým úmyslom. Ak nedôjde k vyriešeniu sporu podľa predchádzajúcej vety, má právomoc rozhodnúť o veci príslušný slovenský súd.

**13.6 Záverečné vyhlásenia**

Zmluvné strany vyhlasujú, že majú spôsobilosť na právne úkony v plnom rozsahu a ich zmluvná voľnosť nie je žiadnym spôsobom obmedzená. Zmluvné strany ďalej vyhlasujú, že Zmluvu uzatvorili na základe ich skutočnej, slobodnej a vážnej vôle, ktorú prejavili určito a zrozumiteľne, Zmluvu uzatvorili dobromyseľne a v dobrej viere a neuzatvorili ju ani v omyle, ani pod nátlakom a ani v tiesni alebo za nápadne nevýhodných podmienok, Zmluvu si prečítali, obsahu Zmluvy porozumeli a na znak súhlasu s obsahom Zmluvy ju vlastnoručne podpísali.

................, dňa: xxxxx ................, dňa: xxxxx

**Predávajúci: Kupujúci:**

......................................... .........................................

**Názov/obchodné meno Názov/obchodné meno**

Štatutárny orgán Štatutárny orgán